정조 17년
癸丑十二月十八日巳時上御誠正閣藥房入診大臣備局堂上引見入侍時藥房都提調洪樂性提調徐有防副提調宋銓檢校直閣徐榮輔右副承旨徐美修記事官徐有聞假注書洪樂游事變假注書李弘達記注官安經心金良倜行司直鄭民始李文源戶曹判書沈頤之右參贊洪秀輔吏曹判書金思穆禮曹判書閔鍾顯開城留守李秉鼎行副司直金持默訓鍊大將趙心泰行副司直李漢豐吏曹參判沈煥之副司直尹行任以次進伏訖樂性曰近來日氣寒暖不調聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣上曰今番科慶非但仰慰慈宮之心予之外氏宗家際此稱慶之時得參科名者事甚稀貴亦不偶然矣樂性曰榮感之極無以仰達矣上曰致祭延諡將於何日爲之乎樂性曰欲以卄五日爲之矣上曰好矣卿家族譜久遠內外子孫無以盡爲領會故昨筵言于重臣使之修正矣卿果聞知否樂性曰臣果聞知而方以各派修正子孫錄矣上曰今番事莫非卿有福所致也明年慶科是何等飾喜之擧而當唱第於是科尤覺奇喜矣樂性曰殿下每以臣爲福星故荷殿下錫汝之恩致此福力矣上曰凡周之士不顯亦世洪命周之周字有吉且遠之意誠好矣樂性曰昨見傳敎始知肇錫之恩榮幸之極感祝無地矣上曰古人有言曰板蕩識誠臣故相臣文忠文簡月臺奏語通明殿奏語莊在中心豈敢忘之若非兩大臣當日一着豈有明年稱慶之擧乎昨於文簡祭文略擧其功而其後孫之今番慶科誠不偶然亦可見食報之理矣大抵日次講之賜第外面雖似輕歇取士得人之方莫若親見其人親試其藝在昔盛際或有四韻律詩賜第之例此豈不盛事乎若任其科場之舊習安知無滔天之憂樂性曰聖敎誠至當而莫非造化之權矣上曰次對爲之樂性曰卽見慶尙監司趙鎭宅狀啓則枚擧東萊府使尹弼秉牒呈以爲本府草梁客舍擧皆渝敗趁春初始役而容入材木從實磨鍊則體木三十株修粧木八十五株椽木一百八十介而本府境內元無可用之材左右道封山風落松中劃給事請令廟堂稟旨分付矣客舍果皆頹圮則彼人瞻視不可不趁卽修改所入木物依狀請以風落松如數取用而運下之際各別嚴飭俾無夤緣犯斫之弊一體分付何如上曰依爲之出擧條樂性曰太廟儀軌今方依下敎擧行而至於政院日記待本署移文注書謄送已有前例矣今亦依此例爲之事分付此後則仍爲定式擧行何如上曰依爲之出擧條樂性曰日官譯官之赴燕者或有籌法暦法之購納於本監則朝家有施賞之例昨年譯官洪仁福朴致倫所納爲百餘卷冊而已蒙恩資日官李鼎德所納爲十五種二百卷而猶漏賞典似當依洪仁福等例施行事係恩典不敢自下仰請矣上曰依爲之出擧條樂性曰前判尹李文源所啓典牲署糟糠價以本署位太外受之餘剩給代事蒙允矣臣竊以爲不然矣犠牲所重係關祀典豈可以不正名色之所出代給飼養之價乎況位太外受卽該署之謬例也初非上煩朝廷之事以此以彼極甚屑越前判尹李文源不可無警從重推考殘獨戶之偏徵價本果如其言云無論班賤逐戶分徵自是法意分付京兆依座更例爲之似好矣上曰依爲之出擧條上曰婢夫之於妻上典名分何如特以殺有償命爲施惡蔑紀之端而爲其妻上典者未免彌縫爲事以至欲治不治兩班如此中人何論中人如此市井何論如此不已則將使等威日紊誠非細憂每欲一番定式而未果矣今以刑曹稟決之殺獄觀之所謂婢夫所爲誅之猶輕豈可議到於成獄乎若杜陵犯之漸宜先潤色於金石之典然後有奴婢之上典雖甚殘徵無勢力可得以行號令而婢夫之惡習可以除矣有國所重莫大於風敎夫爲妻綱上典爲奴婢之綱淫女之鶉奔也除非倂殺奸夫女於奸所則例皆成獄償命而先朝特軫風敎之日渝諸凡挽裳對飯而現捉於本夫之類皆許惟輕之典妻上典之於婢夫之夫不敢下手下手而邂逅死則必償命此何異於奴婢之犯上典乎其視悖漢之與淫女一番挽裳一番對飯其輕重淺深尤有間焉然則妻上典之治罪犯分之婢夫而婢夫致斃者決不可勿問事實一例償命大官及曾經刑官諸臣各陳所見可也領議政洪樂性曰殺獄體重固當審愼則以臣昏耗之神識顧何敢剖析仰對而近來名分之紊亂誠一痼弊至於婢夫凌辱妻上典不但疲殘士夫家比比有之閭巷賤流尤爲特甚若或有意外殺死之獄不問是非一例訊推無所區別則其爲虧傷綱紀所關非細爲法官者當觀用意與邂逅如其用意則固不可枉法闊狹而若係邂逅則初不直斷以殺獄別具意見仰請稟裁後決處恐合於嚴法律扶風敎之一端矣行司直鄭民始曰婢夫之居接廊底視同奴僕者若有犯凌之事則未及告官略加徵治不是異事而因此邂逅者亦與凡民同律果爲太重以此之故雖士夫之家於悍惡之婢夫不敢誰何至於閭巷之人殆不能支堪傷風敗俗莫甚於此若其罪不至死而用意戕害者固當如律而其他笞杖之屬若許以參量自斷以假其威制之權而或致邂逅從而闊狹則彼亦必知畏而自戢其有補於風化誠不少矣行司直李文源曰殺獄雖重所謂婢夫旣有如奴之名固不敢橫恣而近來風習漸壞勿論京鄕士族之疲殘者閭巷之無勢者爲其使婢子待婢夫無異己僕不隔內外撫馴無嚴不是異事一有呵責不有分義肆發惡言爲其主者至或乘憤手驅邂逅致斃則輒以償命告官以是之故箠責非所可論而不敢加一言反以出給其婢以溫言順辭誘而出送此乃大關風化蓋雖在己僕不告官擅殺自有其律如或用意戕殺婢夫則固當參考情法而不然而邂逅致斃以償命告官者參量輕重合有稱停然後頑惡婢夫之徒庶有懲勵之事疲殘無勢之輩似有御婢僕之道矣戶曹判書沈頤之曰各道徒流案中凌辱妻上典者十居其半因此而有傷倫敗俗之歎朝家深軫此弊年前有特敎申飭之故法官亦不饒貸而此輩終不知戢冒犯者多今若定以笞杖幾何自斷之法而或有邂逅致命之事杖數之內則勿問故爲戕害情理絶悖者初檢後具由草記備陳獄情以待處分始爲成案法律無所撓屈風敎必有扶植矣右參贊洪秀輔曰以婢夫而凌辱妻上典其犯分傷風比諸尋常行路之辱罵士夫尤爲痛惡乘憤懲治容或無怪若以不幸致斃直爲償命則終似過重然殺人之律三尺至嚴末流之弊不可不念戶判所奏定笞之數而先立界限酌情法之間而仰請處分云者誠爲得當矣兵曹判書徐有防曰婢夫之凌辱妻上典毋論士夫家與閭巷誠爲莫大之痼弊間或有殺死之獄而其用意故犯者固無奈何而如其因其凌辱略加懲治不幸有邂逅致命之擧則均用與凡人同律之律大爲不可摠使之酌量自斷戶判之具由草記云者誠有所據惟在博詢而處之矣吏曹判書金思穆曰近來婢夫之凌犯妻上典種種有之事關風化宜有一定之規今此戶判所奏雖有獄情之邂逅或絶悖者具由草記以待處分使法律無撓屈風敎有扶植云者恐似得宜矣禮曹判書閔鍾顯曰法律雖重而事係風化則法亦有不可不闊狹處臣意則依戶判所奏凡有似此情犯爲獄官者酌量事理以爲稟裁之地恐好矣開城留守李秉鼎曰婢夫之凌辱妻上典無論京鄕誠爲痼弊士夫孤寡之家閭巷寒微之人尤受其害大關風化而但區區愚淺之見三尺自來至嚴祛弊生弊亦不無慮況閭巷之人婢夫之中亦多儕流凡有獄案欽恤闊狹惟在上天之造化恐不必作爲定制矣刑曹判書徐鼎修曰臣亦別無他見而所謂婢夫亦有許多般或有多年使役無異奴僕者或有一時依接便同路人者今若著一定之規則似不無掣礙之端此後如有似此獄事而情犯之初無可議者自當勿論若其不可不成獄者則議讞之臣據實陳聞以爲稟裁闊狹之地似好矣上曰詢問之意豈徒然哉蓋欲嚴等威正名分兼寓生道殺人之義也今雖闊狹豈必以此爲弊若以假與治罪之權爲枉殺之慮云爾則此有大不然者奴婢之於上典旣許殺活其不告官之律不過決杖而未聞以此有枉殺之爲弊至於開留所奏中閭巷人婢夫亦多儕流云云尤未必爲然向所謂婢夫云者特指率接廊底如奴使喚者之謂也誠如重臣之說則士夫之家畜人家婢僕而見殺於本主者亦當不爲償命乎此則重臣之慮誠過矣今番詢問之擧積有酌量而爲者自今人家率接之婢夫向妻上典肆發惡言情理絶悖而妻上典治罪部官報于該曹邂逅致死者依挽裳對飯律勿爲成獄情理絶悖治非邂逅則獄具後草記稟決不當發告而發告者定律反坐其他言路之不恭行事之犯分者不分輕重隨現告官嚴刑定配俾人家婢夫輩知妻上典之有處置之權事分付京外可也出擧條思穆曰前假注書任厚常有校書館施行之命所當卽付芸閣之職而本曹以未見文蹟之故尙不得擧行當付不付事甚惶悚敢此仰達矣上曰分揀可也出擧條秉鼎曰臣於日昨伏見秋曹啓下關則因前判書李致中所啓殺獄檢驗時切隣居生者捧賂放釋橫捉過去不當之人則當該檢官論罪事出擧條嚴飭京外故臣以奉審施行之意纔已啓聞矣昨日中部有檢驗事而臣營下隷之持文過去者橫捉拘留奪其行裝云烏在其嚴飭之意哉當該部官恐不可無罪臣則旣例兼籌堂適有言端敢此仰達矣上曰令該府拿問委折以爲勘處之地可也出擧條樂性曰今聞松留所奏部隷之橫侵松都下人可駭而此不過下隷之事則至煩筵達事體屑越開城留守李秉鼎推考何如上曰依爲之出擧條心泰曰華城府城址看審後依筵敎就議摠理大臣則以爲城址之今此改定觀其圖形局面恰好無容更議而但明春始役之後四城門樓及譙樓當次第營建所入材椽若不請得島松又不斫取水上禁養處則將無以成造矣各頂大材一千株大椽一千二百株就安眠島風落松及長山串標外松許斫以道內兵防船載運而斫伐及曳下之價竝船格糧米而各以本道公穀從實數會減其餘材椽隨其所入水上禁養處許斫之意自備局知委各該道以爲及時取用俾無大役愆期之弊爲好云大臣之議如此敢此仰達矣上曰大臣之意何如樂性曰臣亦別無他見依此許施好矣上曰依爲之船運給糧之時俾無虛實相混之弊裝載發船緣由使之狀聞可也心泰曰城役時營建材木旣已仰請蒙允矣許多材木斫取於安眠島則枝柯將不些且安興鎭近處灰石甚多以此枝柯船運於安興鎭使該鎭僉使煮灰以送則所費不多爲用甚緊依此分付於帥臣及僉使處且空石需用勢將顆然此則有價難覓限一萬立湖西沿邊各邑分定船運以送之意知委該道道臣何如上曰依爲之心泰曰大小材木旣已請得而但松材風雨磨洗易致朽損今此南北層樓許多棟樑雖不得一一擬議至於外棟不甚數多且嶺湖諸島自是雜木所産以此知委各該道帥臣及統制使處槐雜木棟材限百株斫取道內漕稅船便各各分數付送則在外道不甚爲弊在成造爲用緊切敢此仰達矣上曰曾經監司亦陳所見可也行司直鄭民始曰封山近處槐雜木雖或有可合棟柱之材而但全體則決難添載若裁截劈鍊者一介則庶可添載而封山俱在下道至於上道漕稅船則勢不得載來矣上曰依爲之心泰曰華城城役始役吉日自浮石竝各處開基令日官推擇今方草記而始役之時當先行告由祭矣饌品依方書所載措備香祝幣不可不定奪故敢此仰達矣上曰依爲之香祝則香室藝文館措備下送所重在焉幣則亦令該監措備可也心泰曰香祝幣措備事旣承批旨而門樓及將臺上樑時當有撰文賁飾之擧故敢此仰達矣上曰門樓上樑時亦當有上樑文節次預令知悉文衡撰進可也出擧條上命書傳敎曰來歲元朝稱慶陳賀時致詞箋文當爲撰進尊事面之道宜備文衡大提學未差之代今日會圈事令都堂知悉仍敎有聞曰爾其馳往前大提學所住處受薦以來榮輔曰大提學會圈今日爲之事命下矣時原任大臣前大提學政府西壁六卿判尹卽爲命招使之擧行何如上曰依爲之出擧條上曰臺臣退於臺廳傳啓可也命退諸臣以次退出